Dzimis Nikolajs Tranzē
2027-07-31
1886. g. 31. jūlijā Jaunbrenguļos dzimis Nikolajs Heinrihs fon Tranzē (Nikolai Heinrich von Transehe, 1886–1969). N. Tranzē bija viens no pirmajiem Latvijas ornitologiem. Jau 1908. g. piedalījās cita slavena ornitologa - barona Haralda Loudona pētnieciskajās ekspedīcijās uz Azerbaidžānu un Turkmenistānu. Pēc tam N. Tranzē augstāko izglītību ieguva Leipcigas Universitātē. 1920. g. tika pieņemts darbā par asistentu Latvijas Augstskolas (vēlāk Universitātes) Matemātikas un dabaszinātņu fakultātē. N. Tranzē lasīja lekcijas, kā arī vāca datus par gājputniem, rīkoja ornitoloģiskās ekskursijas. Nozīmīgs viņa veikums ir Latvijas Ornitoloģijas centrāles nodibināšana 1925. gadā, tās vadīšana un putnu gredzenošanas datu apkopošana. N. Tranzē bija arī aizrautīgs mednieks un taksidermists. Viņš izgatavojis vairāk kā 140 Latvijas putnu izbāzeņu; tie joprojām glabājas LU Muzejā un ir nozīmīgs uzskates līdzeklis un materiāls pētījumiem. N. Tranzē publicējis vairāk kā 50 rakstu – pārsvarā par putniem, bet arī par dabas aizsardzību un medību saimniecību. Plašākais darbs – 1936. g. izdotā grāmata “Latvijas putni”, kas ir kopdarbs ar Reini Sinātu. 1939. gadā docents N. Tranzē kopā ar daudziem citiem vāciešiem atstāja Latviju. Dzīvojot Vācijas Federatīvajā republikā, turpināja interesēties par Latvijas putniem. 1965. g. Hannoverā tika izdota Nikolaja Tranzē grāmata “Die Vögelwelt Lettlands” - “Latvijas putnu pasaule”.

Šogad LU Muzejā viesojās Nikolaja Tranzē mazmeita Doroteja Švarce. Viņu interesēja dažādi materiāli par N. Tranzē dzīves gaitām Latvijā un Universitātē. Apskatījām viņa ievākto putnu izbāzeņu un ādiņu kolekciju, zooloģisko paraugu slapjos preparātus. Apspriedām N. Tranzē publikācijas, kas raksturoja pētnieka biogrāfijas posmus un notikumus 20. gs. pirmajā pusē.

Vairāk informācijas:
R. Matrozis. Ornitologam Nikolajam Tranzē – 120. http://www.putni.lv/txt/transehe/transehe120.htm
Rīgas Dabaspētnieku biedrības zinātniskais mantojums Latvijas Universitātes Bibliotēkā
Nikolaus_Heinrich_von_Transehe
Nikolajs_fon_Tranzē
Zinātne tēvzemei divdesmit gados (1938) 29. lpp. - par Latvijas Ornitoloģijas centrāli
